Az Egyesület rövid története

**A Speciális Szakiskolák Országos Egyesületének bemutatása.**

Az Egyesületet 1994-ben alapította kb. 40 enyhe fokban értelmi fogyatékos és hátrányos helyzetű fiatalokkal foglalkozó iskola . A törvényi változások következtében a hátrányos helyzetűekkel foglalkozó iskolák kiváltak az Egyesületből, így jelenlegi tagintézményeink az enyhe fokban értelmi fogyatékosok speciális szakiskoláiból, valamint a készségfejlesztő speciális szakiskolákból állnak. Időközben taglétszámunk növekedett, ***jelenleg 68*** ***intézmény*** tagja az Egyesületnek az ***ország egész területéről***. Valójában ez több speciális szakiskolát jelent, mert az összevonások következtében egy igazgatás alatt több speciális szakiskola működik, akik aktívan részt vesznek az Egyesület munkájában. /Pl: Tatához tartozik a komáromi Móra Ferenc és a kömlődi Hegyháti Alajos intézmény is, Komlóhoz Pécsvárad stb/ Célunk egyrészt, hogy tanulóink teljes értékű diákéletet élhessenek, ellensúlyozva ezzel az otthoni alacsonyszintű szociális - kulturális környezetet, melyben sajnos a speciális szakiskolákban tanuló diákok nagyobb része él./cigányszármazás, szakképzetlen, alacsony keresetű vagy munkanélküli szülők stb/, másrészt, hogy a speciális szakiskolákban oktató tanároknak alkalmuk legyen szakmai összejöveteleken tapasztalataikat kicserélni, problémáikat megbeszélni. Állandó kapcsolatban vagyunk a Nemzeti Szakképzési és Felnőttképzési Intézettel, részt veszünk a MSZT ülésein, így a speciális szakiskolákat feszítő problémákat ezeken az üléseken is előadjuk.

Hosszú idő után sikerült elérnünk, hogy a speciális és készségfejlesztő szakiskolák végzős tanulói szakmai versenyeken mérettessék meg magukat. A 2007/2008-as tanévtől kezdődően az SZMM, illetve NGM finanszírozásával, 2012 kivételével évente kerültek megrendezésre a szakmai versenyek, mely munkából az Egyesület is komoly részt vállal. Sajnos a jelen tanév versenyei még bizonytalanok.

A szakképzés e területén is fontos motiváló erő az oktatás-módszertani tapasztalatainak fejlesztése, a korszerű felkészítés, az oktatás hatékonyságának növelése. A sajátos nevelési igényű tanulók megmérettetése is igazolja a munka világába való beilleszkedés reális lehetőségét, a társadalmi hasznosságot.

A versenyek megrendezését a speciális szakiskolák is rendkívül hasznosnak és szükségesnek tartják. Az iskolák nagy lelkesedéssel készültek a megmérettetésre, érdeklődéssel tekintettek a saját eredményeik mellett a többi iskola eredményeire is.

A versenyeken szerzett tapasztalatok iskolai elemzése közvetlenül és pozitívan visszahat az iskolákra az alapvető célkitűzések elérésében.

***Célunk, hogy minden speciális szakiskolát végzett fiatal adófizető állampolgár legyen és ne segélyezettként vagy rokkant nyugdíjasként tengesse életét.***

A speciális szakiskolákban tanító tanárok, szakoktatók részére évente szakmai konferenciát rendezünk, ezenkívül a különböző versenyek is jó alkalmat teremtenek egy-egy aktuális probléma megbeszélésére.

Az Egyesület szerény eszközeivel fennállása óta törekszik a speciális és készségfejlesztő speciális szakiskolák tanulói számára tágabbra nyitni a világot, ezért minden évben megrendezzük a kulturális szemlét és sportversenyt.

Minden versenyünkön - beleértve az SZKT versenyeket is – törekszünk arra, hogy más- más helyszíneken legyen és a versenyzők megismerkedjenek az adott helyszín természeti és kulturális értékeivel.

Az utóbbi években Kaposvár, Győr, Komló és Kőszeg, Baja, Velence speciális intézményei vállalkoztak a kulturális seregszemle megrendezésére. Ezeken a rendezvényeken általában 60-80 versenyző képviseli iskoláit zene, tánc, ének és színjátszás kategóriákban.

Fontosnak tartom kiemelni, hogy minden speciális szakiskolában dolgozó kolléga díjazás nélkül végzi vállalt munkáját.